56
ጾሳን ዘምፑዋ ዎሳ
ዛማረቱዋ ካፖ የጸቴዳ፥ ፕልስጼማ አሳቱ አ ጋተ ግያ ካታማን ኦሞዴዳ ዎደ፥ ዳዊታ ማዝሙርያ። ሃኮ ሳን ዎላ ቦላን ኡቴዳ ዶጎማትስ ጌተቲደ ሱሱልያን የጸቴዳ ማዝሙርያ።
1 አቤት ጾሳዉ፥ አሳቱ ታና የደርስያ ድራዉነ
ጋላሳ ኡባንካ ታ ሞርከቱ ታና ኡንኤꬄዳ ድራዉ፥
ታዉ ቃረታ።
2 ታ ሞርከቱ ጋላሳ ኡባን
ታና የደርሲኖ፤
ጮራቱ ኦቶሩዋን ታና ኡንኤꬂኖ።
3 ታን ያዬዳ ዎደ፥
ኔናን አማነታይ።
4 ታን ጾሳን አማነታይ፤
ታን አ ቃላ ጋላትያ ጾሳን
አማነታይነ ያይከ።
አሳይ ታና አያ ኦꬃኔ?
5 ጋላሳ ኡባን ታ ሞርከቱ፥
ታዉ መቱዋ መꬊኖ፤
ኡንቱንቱ ኡባ ገደ ታዉ ኢታባ ቆፒኖ።
6 ኡንቱንቱ ታ ቦላ ማቀቲኖ፤
ኩኩሊደ ዎቺኖነ
ታ ኦግያ ናጊኖ፤
ታና ዎꬋናዉ ኮዪኖ።
7 ኡንቱንቱ ኢታተꬃ ድራዉ፥ ኡንቱንታ የዶፓ፤
ነ ሀንቁዋን ሄ አሳቱዋ ዝቂ ኦꬃ።
8 ኔን ታን ቶይላካቶዋ ፓይዳዳ።
ታን ዎይሳ አፎꬃ ጉሳድታንቶ፥ ኔን ኤራሳ።
ኡንቱንቱ ነ ማዝጎብያን ደእክኖ?
9 ታን ኔና ጼስያ ዎደ፥
ታ ሞርከቱ ጉየ ስማና።
ጾሳይ ታ ባጋ ግድያዋ ታን ኤራይ።
10 ታን አ ቃላ ጋላትያ ጾሳይ፥
ታን አ ቃላ ጋላትያ መꬍና ጎዳ፥
11 ታን ሄ ጾሳን አማነታይ፤ ያይከ።
አሳይ ታና አይ ኦꬃኔ?
12 አቤት ጾሳዉ፥ ታን፥
ነዉ ሺቀቴዳዋ ኦꬃና፤
ሄዋ ጋላታ ያርሹዋ ታን ነዉ እማና።
13 አያዉ ጎፐ፥ ኔን ታና ሀይቁዋፐ፥
ታ ገድያ ኩንደꬃፐ አሻዳ።
ሄዋ ድራዉ፥ እ ፓጻ ደእያዋንቱ ቦላን ፖእስያ ፖኡዋን
ጾሳ ስንꬃን ታን ሀመታይ። +
+ 56:13 1 ሳሜላ 22:1፤ 24:3